Vask dine hænder grundigt og lad være med at kramme dine kolleger.

Den besked har medlemmerne af Inatsisartut fået i dag efter, at Sundhedsstyrelsen i Danmark har givet samme anbefaling til danskerne. Det sker for at begrænse udbredelsen af coronasmitte.

- Sundhedsstyrelsen kommer ikke og kontrollerer borgernes adfærd. Men det er en klar anbefaling, at vi holder op med give hånd, kram eller kys, sagde direktøren for Sundhedsstyrelsen, Søren Brostrøm tidligere i dag.

LÆS OGSÅ Nuuk-familie i hjemmekarantæne: Vi ville gerne have været undersøgt for coronavirus

- Det vil være en effektiv indsats for at forebygge den epidemi, der kan ramme vores samfund, fortsatte han.

Epidemikommissionen anbefaler:



- borgere at blive hjemme indtil 14. dag efter, de er udrejst fra et af de særlige risikoområder.



- at personer undgår at besøge sygehuse, alderdomshjem eller andre steder med særligt udsatte, hvis man er kommet hjem fra særlige risikoområder.



De særlige risikoområder er:



- Regionerne Emilia-Romagna, Lombardiet, Piemonte og Veneto i Italien

- Hele Iran

- Kina (undtagen Hong Kong, Macau og Taiwan)

- Provinsen Gyeongbuk med storbyen Daegu i Sydkorea



Kilde: Epidemikommissionen i Grønland, Sundhedsstyrelsen i Danmark

Og nu lyder samme melding altså til Selvstyrets medarbejdere, siger chefen i Formandens Departement, Hans-Peder Barlach Christensen:

- Jeg har sendt en mail ud, hvor jeg vedlægger Beredskabskommisionens regler for adfærd. Herunder anbefaling om at man lader være med at kramme hinanden og har udvidet håndhygiejne og den slags.

Ingen smittede i Grønland

Der er ingen, der er smittede med corona-virus i Grønland endnu. For smitten vil sandsynligvis også nå op til os, vurderer Landslægeembedet.

I Danmark er 22 mennesker smittede, og en person er blevet rask igen.

På Færøerne er en enkelt smittet og på Island er 43 mennesker registreret som smittede.

- Vi ved, at du faktisk kan være smittet, uden at vide det. Og du kan også være blevet smittet, før der er kommet en rejseinstruktion for områder, du eventuelt har besøgt. Så vær opmærksom på din adfærd og din hygiejne, siger Hans-Peder Barlach Christensen.

LÆS OGSÅ Hjemmekarantæne: Nuuk-familie i isolation efter besøg i corona-region

Derfor skal Selvstyrets medarbejdere udvise forsigtighed og agtpågivenhed, mener han.

- Vi er jo i et område, hvor der er mange mennesker, der rejser frem og tilbage til forskellige steder. Så både os i Selvstyret og de tilknyttede enheder som døgninstitutioner og sundhedsvæsen har en ekstra forpligtelse til lige at tænke sig om en ekstra gang med hensyn til ens adfærd, siger han.

De danske myndigheder opfordrer også til, at alle arrangementer med over 1000 mennesker bliver udskudt eller aflyst.